ตลาดหุ้นเอเชียสดใส ขานรับสหรัฐฯ-เม็กซิโกบรรลุข้อตกลงการค้าทวิภาคี
ตลาดหุ้นเอเชียสดใส ขานรับสหรัฐฯ-เม็กซิโกบรรลุข้อตกลงการค้าทวิภาคี
28 ส.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (28 ส.ค.61) ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อคืน เนื่องจากนักลงทุนขานรับรายงานข่าวสหรัฐฯได้บรรลุข้อตกลงการค้าทวิภาคีกับเม็กซิโก ซึ่งจะปูทางไปสู่การปรับปรุงข้อตกลงการค้าเสรีอเมริกาเหนือ (NAFTA)
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,967.74 จุด เพิ่มขึ้น 168.10 จุด, +0.74%
ดัชนี SSE Composite ตลาดหุ้นจีนเปิดวันนี้ที่ 2,782.29 จุด เพิ่มขึ้น 1.39 จุด, +0.05%
ดัชนี HSI ตลาดหุ้นฮ่องกงเปิดวันนี้ที่ 28,530.89 จุด เพิ่มขึ้น 259.62 จุด, +0.92%
ดัชนี TAIEX ตลาดหุ้นไต้หวันเปิดวันนี้ที่ 10,946.33 จุด เพิ่มขึ้น 44.12 จุด, +0.40%
ดัชนี KOSPI ตลาดหุ้นเกาหลีใต้เปิดวันนี้ที่ 2,312.14 จุด เพิ่มขึ้น 12.84 จุด, +0.56%
ดัชนี FTSE STI ตลาดหุ้นสิงคโปร์เปิดวันนี้ที่ 3,244.26 จุด เพิ่มขึ้น 18.64 จุด, +0.58%
ดัชนี FBMKLCI ตลาดหุ้นมาเลเซียเปิดวันนี้ที่ 1,811.39 จุด ลดลง 0.21 จุด, -0.01%
ด้านประธานาธิบดีโดนัลด์ ทรัมป์ ระบุว่า สหรัฐฯ ได้บรรลุข้อตกลงทวิภาคีกับเม็กซิโก ซึ่งจะปูทางไปสู่การปรับปรุงข้อตกลง NAFTA นอกจากนี้ยังได้แสดงความเชื่อมั่นว่าข้อตกลงการค้าสหรัฐฯ-เม็กซิโกจะช่วยสนับสนุนบรรดาเกษตรกรและผู้ผลิตของทั้งสองประเทศ
ขณะเดียวกัน ตลาดฯยังได้ปัจจัยหนุนจากการที่ธนาคารกลางจีนส่งสัญญาณว่าทางธนาคารกลางกำลังใช้มาตรการเพื่อหนุนค่าเงินหยวน ซึ่งนักวิเคราะห์มองว่าเป็นมาตรการที่จะช่วยผ่อนคลายความขัดแย้งทางการค้ากับสหรัฐฯ
ทั้งนี้ ธนาคารกลางจีนระบุว่า นับตั้งแต่ช่วงต้นเดือนส.ค. ธนาคารกลางได้เริ่มปรับวิธีการคำนวณค่ากลางหยวนต่อดอลลาร์ ซึ่งจะป้องกันปัจจัยผันผวนตามวัฏจักรเศรษฐกิจ (counter-cyclical factor) โดยมีเป้าหมายที่จะสกัดการอ่อนค่าของสกุลเงินหยวน และทำให้ค่าเงินหยวนมีเสถียรภาพ